L-Audit Officer tal-MEPA f''rapport maħruġ il-bieraħ wara nofsinnhar ta' raġun lill-Alternattiva Demokratika li talbet li jiġi investigat il-ħruġ tal-permess PA 0554/06 mill-Kummissjoni ghall-Kontroll ta' l-Iżvilupp (Diviżjoni A) tal-MEPA. L-applikazzjoni saret Charles Polidano (iċ-Ċaqnu) biex jinbena Supermarket barra miż-żona ta' l-iżvilupp (ODZ) fi Triq San Ġwann Ħal-Safi. L-Audit Officer tal-MEPA ikkonkluda li : 1. Il-Kummissjoni ghall-Kontroll ta' l-Iżvilupp ma mxietx mal-policies tal-MEPA meta ħarġet dan il-permess, u li l-istess Kummissjoni kienet unikament responsabbli ghall-irregolarita tal-ħruġ ta' dan il-permess. 2. Il-Kummissjoni ghall-Kontroll ta' l-Iżvilupp għandha tkun iċċensurata talli : (a) bidlet ir-rakkomandazzjoni ta' rifjut tad-Direttorat ta' l-Ippjanar mingħajr ma ġiebet raġunijiet validi ghal dan; (b) ippermettiet il-ħruġ ta' permess li jmur kontra l-policies stabbiliti mill-MEPA u approvati mill-Ministru; (c) ħolqot preċedent li jippermetti żvilupp barra miż-żoni ta' żvilupp kontra l-policy stabilita u in partikolari kontra l-pjan ta' struttura u l-pjan lokali; (d) injorat li dan l-iżvilupp kien jirrikjedi studju dwar l-impatt ambjentali. 3. Il-MEPA għandha tipproponi emenda għal-ligi li tagħmilha possibbli li permess ta' żvilupp li joħrog bi ksur tal-policies fis-seħħ ikun irtirat. Waqt Konferenza tal-aħbarijiet iI-bieraħ, jiena bħala l-kelliemi tal-AD dwar l-iżvilupp sostenibbli tlabt ir-riżenja immedjata tal-Kummissjoni għall-Kontroll tal-Iżvilupp (Diviżjoni A). Ir-riżenja fil-fatt seħħet waqt li kienet qed issir il-Konferenza Stampa stess. B'hekk refgħu r-responsabbilta ta' egħmilhom. F'isem l-AD għamilt stedina lill-Ministru ta' l-Ambjent George Pullicino, biex fil-ftit jiem li baqgħalu fil-kariga jieħu passi biex tissewwa l-ħsara li saret. Ic-Chairperson ta' AD Dr. Harry Vassallo qal li permess maħruġ illegalment bħal f'dan il-każ huwa invalidu u l-MEPA ghandha d-dmir li tieħu passi biex jieqaf ix-xogħol minnufih u tissewwa l-ħsara li saret. Alternattiva Demokratika hija lesta li tieħu l-passi legali kollha meħtieġa biex il-liġi tiġi rispettata. Dr. Gonzi irid jieħu passi immedjati biex ikun jista' jikkonvinċi lil xi ħadd li jekk jieħu responsabbilta diretta għall-ippjanar wara l-elezzjoni ma jibqgħux iseħħu każijiet skandalużi bħal ma dan. Huwa ukoll għandu responsabbilta' politika xi jġorr ghall-ħruġ ta' dan il-permess irregolari liċ-Ċaqnu.